Vrou verstom toe sy verlore ring weer vind | Maroela Media
Paul en Jan Higson Foto: BBC Scotland
'n Vrou was verstom toe sy op 'n wonderbaarlike manier weer haar man se verlore trouring gevind het.
Paul Higson (60) van Orkney in Skotland het twee maande lank gewag voor hy uiteindelik genoeg moed bymekaar geskraap het om vir sy vrou te sê hy het sy trouring verloor. Hy werk oor Orkney heen en hy kon die ring op enige plek verloor het.
Die egpaar het besef die ring is waarskynlik vir altyd verlore, totdat Paul se vrou, Jan, die dag iets sien blink het onder 'n klippie op Sands of Wright-strand.
Die 49-jarige Jan werk by 'n laerskool en het aan BBC Scotland gesê hulle stap gereeld met hul honde, Buddy en Rafn, op verskeie strande. Dié dag het sy egter iets in die motor vergeet en Paul het teruggestap om dit te gaan haal. "Ek het net daar met die twee honde gestaan en iets tussen die klippe sien blink. Ek het eers gedink dis dalk sommer net 'n wasser, maar ek het gebuk en dit opgetel – dit was Paul se ring!"
Paul, 'n omgewingskonsultant, het glad nie geweet waar hy die ring verloor het nie. Hy kon dit skaars glo toe Jan vir hom sê sy het die ring gevind. "Ek het eers gedink sy maak 'n grap! Ek het die ring aangepas en dadelik geweet dis my trouring. As jy iets vir 25 jaar lank al dra, dan weet jy dis joune."
Dankie vir die mooi storie met goeie nuus vir 'n slag!
Dit gee mens weer nuwe hoop!
dis seker dieselfde strand waar hy saam sy skelmpie kuier
Regtig Johan??…Hoop jy het raak gelees hy is 'n OMGEWINGSKONSULTANT???….Is jy altyd so Brolloks en Bittergal????
Dit is 'n mooi storie. Ou Johan noem dit dalk omdat hy 'n skelmpie het en nou weet waarvan hy praat lol